ศบค.เตรียมพิจารณาปรับพื้นที่สีแดง 18 จังหวัด ปิดผับ-บาร์ งดขายสุราในร้านอาหาร ทั่วประเทศ
วันนี้ (16 เม.ย.64) เวลา 13.00 น. มีการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค.เนื่องจากมีความกังวลเรื่องการแพร่ระบาดหลังเทศกาลสงกรานต์ เพราะตัวเลขผู้ติดเชื้อเพิ่มสูงขึ้น โดยกระทรวงสาธารณสุขจะเสนอยกระดับมาตรการควบคุมโรคโควิด-19 และเสนอจัดพื้นที่ควบคุมสูงสุด ปรับจังหวัดที่พบการระบาด  พื้นที่สีแดง 18 จังหวัด ได้แก่ กรุงเทพมหานคร, เชียงใหม่, ชลบุรี, สมุทรปราการ, ประจวบคีรีขันธ์, สมุทรสาคร, ปทุมธานี, นครปฐม, ภูเก็ต, นครราชสีมา, นนทบุรี, สงขลา, ตาก, อุดรธานี, สุพรรณบุรี, สระแก้ว, ระยอง และ ขอนแก่น โดยให้งดการจำหน่ายสุรา ร้านอาหาร เปิดให้บริการได้ถึงเวลา 21.00 น.ส่วนพื้นที่สีส้ม 59 จังหวัดที่เหลือ ให้ร้านอาหารเปิดจำหน่ายได้ถึงเวลา 23.00 น.นอกจากนี้ ได้เสนอมาตรการที่ใช้ทั่วประเทศคือ ปิดผับบาร์ ปิดสถานบันเทิงปิดสวนสนุก ห้ามจำหน่ายเครื่องดื่มสุราในร้านอาหาร งดการจัดกิจกรรมสังสรรค์, งานเลี้ยง งดการเรียนการสอนในห้องเรียนและงดกิจกรรมรวมกลุ่มกว่า 50 คนคาดว่าที่ประชุม ศบค. จะพิจารณาการออกประกาศและคำสั่งต่างๆ ที่เกี่ยวข้อง อาทิ การประกาศเรื่องการขยายระยะเวลาการประกาศสถานการณ์ฉุกเฉินในทุกเขตท้องที่ทั่วราชอาณาจักรอย่างไรก็ตาม มีการเปลี่ยนแปลงเวลาแถลงข่าวของ ศบค.จากเดิมเวลา 11.30 น.  เป็นเวลาประมาณ 16.00 น.